**Toate acele lucruri rămase nespuse...**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt troienite-aleile din parc

Cu galbene şi veştede săruturi,

Pe-o ramură un Cupidon... şi-n arc

Săgeata ce-o îndreaptă spre-nceputuri...

E toamnă, ştiu, dar lasă-mi primăveri,

Atâtea lucruri au rămas nespuse,

Prizoniera timpului de ieri

Ascunsă-ntre secunde suprapuse.

Pe-aleile din parc sărutul meu

E-același verde-crud ca prima oară,

Promite-mi că îl vei păstra mereu

Senin pe tâmple-n fiecare seară.

- Pe-aleea noastră, frunze ruginii,

Îmbracă toamna în veșmânt de gală,

Dar tu rămâi în verde crud, să știi,

La fel, mereu, aproape ireală,

Prin anotimpuri fără de hotar

Pășind ușor spre Bastion, ca-n Troia;

Să mi te-aducă oare grecii-n dar?

Să-mi facă zeii din Olimp, azi, voia

De retrăiesc povestea unui vis

Când la sfârșit de vară pe-nserate,

Ne-am sărutat sub semnul interzis –

Iubirea noastră, simt, e fără moarte.

Liliana Trif Ioan Grigoraș